《摸鱼儿 花魂》
清代·杨抡

最关心、数花风过，落红阵阵如雨。丛铃尚解零星语，为甚暗添酸楚。

春欲去。剩一点、灵犀荡漾驾鸯浦。寻芳早误。趁淡月笼烟，轻云蘸水，好认再来路。

千般虑，茵溷何从自主。昙华终仗超度。粉魔香劫寻常事，埋恨几堆黄土。

须省悟。便蝴蝶、灰飞未算长生库。骚经漫注。纵剪纸能招，悬幡待引，有梦枉凝伫。

作者简介：杨抡，字方叔，号莲趺，金匮人。乾隆四十三年进士。官至浙江天台县知县，有《春草轩》词。